CELEX: 62008TN0181
Language: el
Date: 2008-05-16 00:00:00
Title: Υπόθεση T-181/08: Προσφυγή της 16ης Μαΐου 2008 — Pye Phyo Tay Za κατά Συμβουλίου της Ευρωπαϊκής Ένωσης

5.7.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 171/46
            
         Προσφυγή της 16ης Μαΐου 2008 — Pye Phyo Tay Za κατά Συμβουλίου της Ευρωπαϊκής Ένωσης
   (Υπόθεση T-181/08)
   (2008/C 171/87)
   Γλώσσα διαδικασίας: η αγγλική
   Διάδικοι
   
      Προσφεύγων: Pye Phyo Tay Za (Yangoon, Myanmar) (εκπρόσωποι: D. Anderson QC, M. Lester, Barrister και G. Martin, Sollicitor)
   
      Καθού: Συμβούλιο της Ευρωπαϊκής Ένωσης
   Αιτήματα του προσφεύγοντος
   Ο προσφεύγων ζητεί από το Πρωτοδικείο:
   
               —
            
            
               να ακυρώσει τον κανονισμό 194/2008, της 25ης Φεβρουαρίου 2008, στο σύνολό του ή κατά το μέρος που αφορά τον προσφεύγοντα και
            
         
               —
            
            
               να καταδικάσει το Συμβούλιο της Ευρωπαϊκής Ένωσης στα δικαστικά έξοδα.
            
         Ισχυρισμοί και κύρια επιχειρήματα
   Ο προσφεύγων ζητεί την ακύρωση του κανονισμού (ΕΚ) 194/2008 (1) κατά το μέτρο που τον αφορά για τέσσερις λόγους:
   Πρώτον, ο προσφεύγων υποστηρίζει ότι ο κανονισμός στερείται ιδίας νομικής βάσεως. Προς τούτο ισχυρίζεται ότι ούτε το άρθρο 60 ούτε το άρθρο 301 ΕΚ προβλέπουν αρμοδιότητα του Συμβουλίου να δεσμεύει τα κεφάλαια προσώπων που δεν συνδέονται με το στρατιωτικό καθεστώς της Βιρμανίας/Μyanmar. Δεύτερον, ο προσφεύγων ισχυρίζεται ότι ο κανονισμός παραβαίνει την υποχρέωση αιτιολογήσεως του άρθρου 253 ΕΚ. Ειδικότερα, ο προσφεύγων ισχυρίζεται ότι ο κανονισμός δεν αιτιολογεί γιατί ο προσφεύγων έχει περιληφθεί στο τμήμα ι' του Παραρτήματος VI του εν λόγω κανονισμού που περιλαμβάνει κατάλογο των μελών της Βιρμανικής Κυβέρνησης και προσώπων που σχετίζονται με αυτά. Περαιτέρω, η κοινή θέση 2006/318/ΚΕΠΠΑ (2), που απαιτεί από τα κράτη μέλη να λαμβάνουν τα απαραίτητα μέτρα για να εμποδίζουν την είσοδο στο έδαφός τους ή τη διαμέσου του εδάφους τους διέλευση του προσφεύγοντος, δεν παρέχει καμία αιτιολογία ούτε και αιτιολογεί γιατί έχει περιληφθεί το όνομα του προσφεύγοντος στον κατάλογο, αλλ' απλώς το περιλαμβάνει σε κατάλογο υπό τον τίτλο «πρόσωπα που επωφελούνται από την οικονομική πολιτική της κυβέρνησης». Τρίτον, ο προσφεύγων υποστηρίζει ότι ο κανονισμός προσβάλλει τα θεμελιώδη δικαιώματά του, καθόσον θίγει δυσανάλογα τα δικαιώματά του ιδιοκτησίας, προηγούμενης ακρόασης και αποτελεσματικής δικαστικής προστασίας. Τέταρτον, κατά τον προσφεύγοντα, ο κανονισμός παραβιάζει την αρχή της αναλογικότητας.
   
      (1)  Κανονισμός (ΕΚ) 194/2008 του Συμβουλίου, της 25ης Φεβρουαρίου 2008, για την ανανέωση της ισχύος και την ενίσχυση των περιοριστικών μέτρων κατά της Βιρμανίας/Μyanmar και την κατάργηση του κανονισμού (ΕΚ) 817/2006 (ΕΕ 2008 L 66, σ. 1).
   
      (2)  Κοινή θέση 2006/318/ΚΕΠΠΑ του Συμβουλίου, της 27ης Απριλίου 2006, για την ανανέωση των περιοριστικών μέτρων κατά της Βιρμανίας/Myanmar (ΕΕ 2006 L 116, σ. 77), τα οποία παρατάθηκαν έως τις 30 Απριλίου 2009 με την κοινή θέση 2008/349/ΚΕΠΠΑ του Συμβουλίου, της 29ης Απριλίου 2008.